KOMISIJOS SPRENDIMAS
2007 m. spalio 31 d.
iš dalies keičiantis mokslinių komitetų vartotojų saugos, visuomenės sveikatos ir aplinkos srityje nariais paskirtų ekspertų sąrašą ir pratęsiantis jų kadencijos laiką
(2007/708/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 152 ir 153 straipsnius,
atsižvelgdama į 2004 m. kovo 3 d. Komisijos sprendimą 2004/210/EB, įsteigiantį mokslinius komitetus vartotojų saugos, visuomenės sveikatos ir aplinkos srityje (1), ypač į jo 3 straipsnį ir 7 straipsnio 1 dalies pirmąją pastraipą,
kadangi:
(1)
Komisijos sprendimu 2004/210/EB įsteigiamas Vartotojų produktų mokslinis komitetas (VPMK), Sveikatos ir aplinkos pavojų mokslinis komitetas (SAPMK) ir Atsirandančių ir naujai nustatomų sveikatos pavojų mokslinis komitetas (ANNSPMK) (toliau - moksliniai komitetai). Pagal to Sprendimo 3 straipsnio 4 dalį mokslinių komitetų narius skiria Komisija.
(2)
Pagal to Sprendimo 7 straipsnio 1 dalį, su pakeitimais, padarytais Komisijos sprendimu 2007/263/EB, mokslinių komitetų narių kadencijos laikas ribojamas iki trejų metų ir trijų kadencijų iš eilės. Tačiau siekdama užtikrinti patirties tęstinumą, išimties tvarka Komisija gali pratęsti šių komitetų narių kadenciją ne ilgesniam kaip 18 mėnesių laikotarpiui.
(3)
Sprendime C(2004) 2788 dėl trijų Sprendimu 2004/210/EB įsteigtų trijų mokslinių komitetų narių paskyrimo nustatyta, kad to sprendimo 1 priede išvardyti ekspertai skiriami trijų Sprendimu 2004/210/EB įsteigtų mokslinių komitetų nariais.
(4)
Dabartinių mokslinių komitetų narių kadencija turi baigtis 2007 m. liepos mėn. Tačiau, siekiant atsižvelgti į 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančio Europos cheminių medžiagų agentūrą, iš dalies keičiančio Direktyvą 1999/45/EB bei panaikinančio Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (2), įsigaliojimą, mokslinių komitetų sudėtis turi būti iš dalies pakeista. Be to, narių kadencija turėtų būti pratęsta iki 2008 m. gruodžio 31 d., kad Komisija tinkamai pasirengtų mokslinių konsultacijų teikimo persvarstymui, atsižvelgdama į būsimus mokslinių komitetų uždavinius ir nenutraukdama mokslinių konsultacijų pereinamuoju laikotarpiu iki Europos cheminių medžiagų agentūros įsteigimo.
(5)
Todėl Komisija turėtų paskirti mokslinių komitetų narius laikotarpiui, kuris baigtųsi 2008 m. gruodžio 31 d.
(6)
Kai kurie dabartiniai mokslinių komitetų nariai pareiškė pageidavimą nelikti komitete papildomam laikotarpiui iki 2008 m. gruodžio 31 d. Todėl tie nariai turėtų būti pašalinti iš Sprendimo C(2004) 2788 I priede pateikto mokslinių komitetų nariais paskirtų ekspertų sąrašo.
(7)
Todėl Sprendimą C(2004) 2788 reikėtų atitinkamai iš dalies pakeisti,
PRIĖMĖ ŠĮ SPRENDIMĄ:
1 straipsnis
Iš dalies pakeistas mokslinių komitetų nariais paskirtų ekspertų sąrašas, pateiktas Sprendimo C(2004) 2788 I priede ir išspausdintas 2006 m. rugpjūčio 31 d. Oficialiojo leidinio C serijoje 209 yra pakeičiamas šio Sprendimo priedo tekstu.
2 straipsnis
1 straipsnyje nurodytų mokslinių komitetų narių kadencija pratęsiama iki 2008 m. gruodžio 31 d.
Priimta Briuselyje, 2007 m. spalio 31 d.